פינוי מפגינים חרדים בירושלים

הרב חיים קנייבסקי, ממנהיגי הציבור החרדי, תוקף את הפלג הליטאי הירושלמי בעקבות ההפגנות הסוערות שמקיימים אנשיו בימים האחרונים נגד חוק הגיוס ומכנה אותם "ריקים ופוחזים". במכתב שפרסם בעיתון "יתד נאמן" מתח הרב ביקורת מרומזת כלפי מנהיג הפלג, הרב שמואל אוירבך, כשתיאר את תלמידיו כ"צאן אשר אין להם רועה", הנעדרים יראת אלוקים וגורמים במעשיהם לחילול כבוד התורה.

ההפגנות הגיעו לשיא אתמול עם מעצרם של 120 מפגינים חרדים במהלך הפגנה בירושלים. העצורים, כולם משתייכים לפלג הירושלמי, מחו נגד גיוס בני הישיבות ומעצר של עריקים. 90 עצורים שוחררו כבר אתמול בתנאים מגבילים וספגו קנסות וחלק מהעצורים הם עריקים והועברו לידי המשטרה הצבאית.

הרב חיים קנייבסקי

קנייבסקי נחשב ברחוב החרדי כאחד מ"גדולי הדור" ול"מספר 2" בהיררכיה של המחנה הליטאי המרכזי בראשות הרב אהרון לייב שטיינמן. הפלג הירושלמי קורא תיגר על מנהיגותם של שני הרבנים מבני ברק ומאשים אותם בפשרנות דתית, בדגש על נושא גיוס תלמידי הישיבות לצבא.

למרות היריבות המוצהרת בין הצדדים, הביקורת מצד הרב קנייבסקי נגד הרב אוירבך וחסידיו היא צעד יוצא דופן, משום שבמחנה ה"בני-ברקי" נוהגים בדרך כלל להתעלם מהפלג הירושלמי ועיתונם אינו מסקר את ההפגנות.

העילה הרשמית לחריגה מקו זה כעת היא התפרצותם באחרונה של כמה צעירים חרדים אל ישיבת "אור ישראל" של הזרם המרכזי, והפרעה לשיעור תורה שהתקיים במקום. "שמעתי ותרגז בטני אשר בזמן האחרון כבוד בתורה מושפל עד שאול תחתית על ידי כמה ריקים ופוחזים", כתב הרב קנייבסקי, "אוי לנו שכך עלתה בימינו".

במאמר מערכת שפרסם בעקבות הדברים העיתון "יתד נאמן", שופרו של קנייבסקי, כונו אנשי הפלג "אספסוף משולהב" ו"מחללי שם שמים ברבים", הפורקים מעליהם כל עול, מתנהלים כ"נערי רחוב", ומטילים פחד על הציבור הרחב.



הפגנות החרדים בירושלים (צילום: רפי קוץ)





(צילום: עמית שאבי)





כ-30 עצורים נוספים הובאו היום לדיון בבית משפט השלום בירושלים, אך לא ברור עדיין מי מהם יובא לדיון הארכת מעצר או שמא יוחלט לשחררם בתנאים מגבילים.

הפגנות החרדים החלו השבוע בעקבות מעצר שני תלמידי ישיבה מהפלג הירושלמי, שחזרו מים המלח לירושלים ועצרו לבדיקה משטרתית, ובמהלכה התברר שהם עריקים. כמו כן מתקיימות ההפגנות על רקע עונש מאסר של 20 יום בכלא צבאי שנגזר על שני סרבנים.

החרדים טוענים כי המשטרה מפעילה נגדם אלימות קשה מהרגיל. הרב אברהם מנקס - דובר "הוועד להצלת עולם התורה" - אמר כי ההפגנות נגד חוק הגיוס ופסיקת בג"ץ מקבלות יחס לא מידתי, כדבריו: "מתייחסים אלינו באופן שונה מאשר למגזרים אחרים בוודאות מוחלטת, אין בזה שום ספק. זה מובא במסמכים, במעצרים, מכת"זיות, אלימות ואף שליפת אקדח".